Document ID: 31999R0572

KOMISSION ASETUS (EY) N:o 572/1999,
annettu 16 päivänä maaliskuuta 1999,
tietyistä jäsenmaiden ja komission välisistä tiedonannoista muna-alalla ja siipikarjanliha-alalla annetun asetuksen (ETY) N:o 1527/73 kumoamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon muna-alan yhteisestä markkinajärjestelystä 29 päivänä lokakuuta 1975 annetun neuvoston asetuksen (ETY) N:o 2771/75 (1), sellaisena kuin se on viimeksi muutettuna asetuksella (EY) N:o 1516/96 (2), ja erityisesti sen 15 artiklan,
ottaa huomioon siipikarjanliha-alan yhteisestä markkinajärjestelystä 29 päivänä lokakuuta 1975 annetun neuvoston asetuksen (ETY) N:o 2777/75 (3), sellaisena kuin se on viimeksi muutettuna komission asetuksella (ETY) N:o 2916/95 (4), ja erityisesti sen 15 artiklan,
ottaa huomioon muna-albumiinin ja maitoalbumiinin yhteisestä kauppajärjestelmästä 29 päivänä lokakuuta 1975 annetun neuvoston asetuksen (ETY) N:o 2783/75 (5), sellaisena kuin se on viimeksi muutettuna asetuksella (EY) N:o 2916/95, ja erityisesti sen 10 artiklan,
sekä katsoo, että
muna- ja siipikarjanlihamarkkinoiden moitteettoman hallinnon takaamiseksi olisi säädettävä, että näiden markkinoiden avaintuotteiden hinnat on annettava tiedoksi joka viikko ja muut hinnat silloin kun ne ovat saatavilla; komission olisi annettava jäsenvaltioille näitä hintoja koskeva yhteenveto säännöllisesti,
jäsenvaltioiden toimittamista hinnoista säädetään tässä asetuksessa, ja kolmansista maista tulevien hintojen toimittamisesta säädetään komission asetuksessa (EY) N:o 1484/95 (6), sellaisena kuin se on viimeksi muutettuna asetuksella (EY) N:o 117/1999 (7); olisi siis kumottava tietyistä jäsenmaiden ja komission välisistä tiedonannoista muna-alalla ja siipikarjanliha-alalla 28 päivänä toukokuuta 1973 annettu komission asetus (ETY) N:o 1527/73 (8), sellaisena kuin se on viimeksi muutettuna asetuksella (ETY) N:o 149/80 (9), ja
tässä asetuksessa säädetyt toimenpiteet ovat munien ja siipikarjanlihan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Jäsenvaltioiden on annettava komissiolle tiedoksi viimeistään joka viikon torstaina kello 12.00:
- pakkaamojen myyntihinnat A-luokan L- ja M-kokoluokkaan kuuluville munille
- teurastamojen myyntihinnat ns. 65-prosenttisille A-luokan kokonaisille kananpojille.
2. Jos jäsenvaltio ei voi toimittaa komissiolle edellä esitettyjä hintoja, sen on toimitettava näiden markkinoiden edustavat hinnat ja ilmoitettava valittujen tuotteiden laji ja kaupanpitovaihe.
3. Jäsenvaltioiden on annettava tiedoksi komissiolle muut saatavilla olevat siipikarjanliha-alan hinnat.
2 artikla
Komissio toimittaa vähintään kerran kuussa hallintokomitean kokousten yhteydessä yhteenvedon tämän asetuksen 1 artiklan mukaisesti toimitetuista hinnoista.
3 artikla
Kumotaan asetus (ETY) N:o 1527/73.
4 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 16 päivänä maaliskuuta 1999.

Labels: 12
2
17
5